
A média és a gyermek A rajzfilmek hatása a kisiskolás gyermekek együttműködésére

A 21. században az okoseszközök és a digitális világ nagy hatással vannak a gyermekekre. Fontos ismernünk a gyermekek eszközhasználati szokásait, a nézett tartalmakat, játszott játékokat és online kapcsolataikat.
Dolgozatomban a digitális világ és a látott mesék hatásainak bemutatása után, saját kutatásom eredményeit ismertetem. Célom a média, különösen a rajzfilmek hatásainak vizsgálata a kisiskoláskorú gyermekek viselkedésére, iskolai együttműködésére és társas kapcsolataira.
A szülők tájékozottságát is vizsgáltam a gyerekeik média használatával kapcsolatban, továbbá a pedagógusok véleményét is feltártam az iskolai okoseszköz használatáról, annak szabályozásáról.
A kutatást nem alapoztam előre meghatározott hipotézisekre, helyette kutatási kérdéseket határoztam meg. A kutatás során a következő módszereket alkalmaztam: megfigyelés, kérdőív és félig strukturált interjú.
A legfontosabb eredményeim a következők:
1. A megfigyelés alapján elmondható, hogy a gyermekek viselkedését a mese jellege és tartalma nagyban befolyásolja. Az erőszakmentes, tanulságos történetek együttműködést, nyugodtságot és pozitív viselkedést eredményeztek, míg az agresszívabb, gyors tempójú mesék ennek ellenkezőjét.
2. A szülői kérdőívek értékelése alapján elmondható, hogy a szülők részben tájékozottak a média hatásairól, de nem mindig rendelkeznek a szükséges ismeretekkel a megfelelő felügyelethez. Az iskoláskorú gyermekek egyre inkább egyéni döntéseket hoznak az okoseszközök használatáról.
3. A pedagógusokkal készült interjúk alapján elmondható, hogy a digitális eszközök iskolai használata szigorúan szabályozott. A pedagógusok leginkább az interaktív táblákat, online feladatokat és filmeket alkalmaznak az oktatásban. Az interjúkból kiderül, hogy a szabályok betartása pedagógus függő. Volt aki a napközis foglalkozásokon engedékenyebb volt.
Következtetésként elmondható, hogy a szülőknek kerülniük kell az okoseszközzel való jutalmazását, mivel ez fokozhatja az eszközhöz való ragaszkodását. Helyette például a közös programok segíthetnek abban, hogy olyan értékeket építsenek, amelyek nem kötődnek a digitális világhoz.
Az iskolában jó lenne, ha mindenhol egységes szabályok vonatkoznának az okoseszközök használatát illetően. A napközis foglalkozások során előtérbe kellene helyezni az aktív és kreatív tevékenységeket.
Továbbá, fontosnak tartom azt is, hogy pedagógusok felelősségteljesen használják a digitális eszközöket és útmutatással segítsék a gyerekeket a helyes használatban.



